Accesul Avocatului Poporului a fost împiedicat în azilul de bătrâni din Târgu Secuiesc, unde a mers după o sesizare că o femeie a murit după ce a fost găsită deshidratată, subnutrită și nespălată cu zilele.

Reprezentanți ai Avocatului Poporului s-au dus la Azilul de bătrâni din Târgu Secuiesc pentru a face o anchetă necesară soluționării unui caz aflat în atenția instituției, se arată într-un comunicat al Avocatului Poporului.

Reprezentanții Asociației Zenobia, care patronează respectivul azil, au refuzat accesul în incintă, precum și semnarea procesului-verbal în acest sens.

Președinta asociației, Szabo Jolan, a motivat telefonic refuzul prin faptul că vizita nu a fost anunțată în prealabil și ar fi fost necesar ca instituția Avocatul Poporului să trimită pe e-mail o solicitare scrisă.

„Avocatul Poporului precizează că, în conformitate cu prevederile legale, poate efectua anchete neanunțate ori de câte ori există suspiciuni de încălcare a art. 22 și art. 34 din Constituția României privind dreptul la viață și la integritate fizică și psihică și dreptul la ocrotirea sănătății. Demersul Avocatului Poporului a fost inițiat după sesizarea din oficiu în urma apariției în presă a unor informații potrivit cărora o femeie din Sfântu Gheorghe a acuzat conducerea și personalul azilului că nu i-au îngrijit mama, aducând-o într-o stare de sănătate precară, deshidratată, subnutrită și nespălată cu zilele, fapte ce au dus într-un final la decesul acesteia”, se arată în comunicat.

Avocatul Poporului anunță că va sesiza Ministerul Muncii și Protecției Sociale, ANPIS si AJPIS Covasna care autorizează funcționarea Azilului de bătrâni Zenobia, Târgu Secuiesc.

Redactare G.M.